# Berenguer de Tolosa

### De Viquipèdia

Berenguer de Tolosa, dit el Savi, (?- 835) comte de Tolosa (816-835), comte de Pallars i Ribagorça (816-833), comte de Rosselló i Empúries (832-834) i comte de Barcelona, Girona i Besalú (832-835).

Fill del margrave Unroch II de Friuli i Ingeltruda de París, germà del margrave Eberhard de Friuli i oncle de l'Emperador Berenguer. La seva dinastia es coneix amb el nom dels Unroquides o Hunroquides.

Berenguer era conseller de Pipí I d'Aquitània des del 816. El 831, quan Pipí va decidir rebel·lar-se contra l'Emperador Lluís el Pietós, Berenguer li va aconsellar no fer-ho. Però Pipí no li va fer cas i va escoltar en canvi a Bernat de Septimània que l'animava a rebel·lar-se. Berenguer, lleial a l'Emperador, va entrar als dominis de Bernat, apoderant-se dels comtats de Rosselló (amb el Vallespir), de Rasès i de Conflent. El 2 de febrer del 832 Berenguer ja era a Elna. Finalment, a l'octubre del mateix any, successives victòries de les forces imperials, obligaren a Pipí i a Bernat a comparèixer davant l'Emperador. Pipí fou desposseït del seu regne i enviat presoner a Trèveris, essent concedits els seus territoris a Carles II el Calb. Bernat fou acusat d'infidelitat i destituït de totes les seves possessions a la Septimània i la Gòtia que foren entregades a Berenguer.

El 833, Galí I Asnar, comte d'Urgell i Cerdanya va usurpar els comtats de Pallars i de Ribagorça del domini de Berenguer.

El 834, Pipí I es va reconciliar amb l'Emperador i va derrotar al seu germa Lotari I en la defensa de la ciutat de Chalons-sur-Saone. Bernat, que havia lluitat al costat de Pipí, va reclamar els seus antics títols com a recompensa. L'Emperador volia complaure'l però Berenguer, que sempre havia estat fidel a l'Emperador i que també havia lluitat al costat dels vencedors, ostentava els comtats legítimament.

El juny del 835, l'Emperador va convocar a Berenguer i a Bernat a una assemblea a Cremieux, prop de Lió, on es pendria una decisió sobre la distribució de terres a la Septimània i a la Gòtia. Però, durant el viatge, Berenguer va morir inesperadament i els seus comtats van ser per a Bernat.

Precedit per: Bigó de Tolosa | Comte de Tolosa 816–835 | Succeït per: Bernat de Septimània
Comte de Pallars i Ribagorça 816–833 | Succeït per: Galí I Asnar
Precedit per: Bernat de Septimània 1ª vegada | Comte de Barcelona i Girona 832–835 | Succeït per: Bernat de Septimània 2ª vegada
Precedit per: Gaucelm | Comte de Rosselló i Empúries 832–834 | Succeït per: Sunyer I

Obtingut de "http://ca.wikipedia.org../../../b/e/r/Berenguer_de_Tolosa_566f.html"

Categories: Comtes de Barcelona | Comtes de Girona | Comtes de Besalú | Comtes d'Empúries | Comtes de Rosselló | Comtes de Pallars | Comtes de Ribagorça | Comtes de Tolosa

##### Views

- Article
- Discussió
- Revisió actual

##### Cerca

##### En altres llengües

- Deutsch
- English
- Español
- Italiano